1)- Isem-ik yeqqel am nnefs deg yimawen, segmi ad d-nekker ṣṣbeḥ nsell i lɣaci di yal adeg ttadren-d Murad Zimu, teẓriḍ ayagi ?
D acu ara k-iniɣ, ssarameɣ kan n wid i yi-isellen yella wacu ttawin yelha deg wayen xeddmeɣ di ccna neɣ di tira. Zik asmi i cennuɣ kan i yiman-iw d imeddukkal-iw, ttebbrikkuliɣ kan akken ssneɣ, tura, imi simmal ttmagareɣ-d wid i yi-isellen ur ten-ssineɣ ara ttkukruɣ kra, ttagadeɣ ad ccḍeɣ, ttagadeɣ i d-qqareɣ. Ad ɛerḍeɣ ad kemmleɣ ayen akka d-bdiɣ skud mazal tazmert d wallaɣ yestufan.
2)- D acu yesea neɣ d acu d-yewwi Murad Zimu ur t-sein ara neɣ ur t-id-wwin ara inaẓuren nniḍen ?
Ayagi d wiyaḍ i yecbeḥ ad t-id-inin, d wid i isellen i t-yeẓran. Nekk, yal mi ara s-iniɣ ad ɛerḍeɣ ad aruɣ am “zimu” ttafeɣ-d iman-iw zdat n tewriqt tamellalt. Mazal-iyi ttnadiɣ deg yiman-iw d acu yessemgarraden Zimu d wiyaḍ. mazal-iyi d abujad. Tiṭṭ ur tezmir ara ad ttwali iman-is ḥala di lemri, lemri-yagi ihi d kenwi d wid i isellen.
3)- Di yal amḍiq ideg ara d-nemlil tasusant ɣef unaẓur Zimu, nettaf daɣen imeslayen-nni yelhan yenna fell-as Lewnis At Mangellat, i Zimu d acu yezmer ad aɣ-t-id-yini si tama-s ɣef Lewnis ?
Lewnis Aït Menguellet, s tezlatin-is d tid n Yidir d Feṛhat i lemdeɣ agiṭar d ccna. D acu seg wasmi i bdiɣ ttaruɣ imeslayen-inu imezwura i faqeɣ belli ayen akka d-yewwi Lewnis i teqbaylit s wureɣ ur yettwaktal ara. Asmi yecna daɣen tizlit-nni-ines iwumi yeqqar “diri-yi”, yekcem s ul-iw am wakken nemyussan. Zik s isefra-s u s wayen yecna yezdeɣ allaɣ-iw, s tezlit-nni deg i d-yerra ṣṣerf i wid i itetten deg weksum-is, yuɣal Lewnis yekcem s ul-iw, ḥulfaɣ-as, ma yehwa-yak, i wayen i t-id-yessneṭqen.
Ayen ur fhimen ara akk ibbeẓbbuẓen-agi (ibeẓbuẓen ?) yekkaten akka deg-s ass-a imi yewwet llir i Butefliqa sakin ɣas a lukan ad as-yewwet llir i Cciṭan ma yehwa-yas azekka, ayen akk i d-yerna i teqbaylit i tutlayt-nneɣ yelha … ad yeqqim ad t-id-afen warraw-nneɣ. Tutlayt-nneɣ ha-tt ɣef yiri n ccfer, kra iseggasen kan, ma nkemmel akka, ur tt-id-tettaf ara tsuta i d-iteddun. Ayen i yexdem Lewnis i tutlayt-nneɣ, mačči d ayen ara sefḍen ifassen-is ɣas ma yehwa-yas ad yewwet llir ula i Saɛid Bouteflika asmi ara yuɣal i lehna (lol) deg wemkan n gma-s Abdelaziz imi ar din i tetteddu ɣef wakken ttwaliɣ.
Ih, ula d nekk qrib d-rriɣ asmi walaɣ Lewnis di 1999 yekkat llir i Butefliqa, rfiɣ fell-as am wakken rfiɣ ɣef Saɛid Saɛdi i iceggɛen Benyounes d Khalida ad ṭṭfen amkan deg udabu. Amek wigi yakk semmḥen-asen leqbayel, Lewnis, netta, refden-d ɣer-s ibeckiḍen !? Nekk ferqeɣ ger useḥmu d userkem. Ha-t-an Amara Benyounes, tzemreḍ ad temgarradeḍ yid-s ɣef tsertit ? Ad mgarradent tikta-nwen, d acu deg weɣmis-ines kamim yexdem kra isebtaren s tmaziɣt neɣ ala ? Ha-t-an Saɛid Saɛdi, ur k-hwint ara tikta-s a sidi, yella wacu s-id-tessukkseḍ, d acu, ur tettu ara kamim belli yura ungal s tmaziɣt (askuti), belli yettwaḥbes d 23 nniḍen n leqbayel ɣef tmaziɣt … mačči d ayen yezmer u mačči d ayen i ilaq ad yenker walebɛaḍ. Ala win i ixeddmen i yessexṣaren, yal tirect tesɛa akerfa. Ha-t-an Ferḥat, ahat ttwalem ur d-tezgiḍ ara yid-s ass-a imi yessawal ar timanit n Tmurt n Leqbayel, d acu, ur tettu ara belli yečča-tt-id di lḥebs 13 n tikkal ɣef tmaziɣt d izerfan n wemdan, ur tettu ara tizlatin-nni-ines k-id-yessakin.
Amer d wanag nekkni s leqbayel aql-aɣ am wakken d tawacult. Ger-aneɣ, ad nemyexbac akka cuya, ad nemyuččaḥ ger-aneɣ, ad nemɣanzu, d acu, mačči zdat n medden akk, mi ara d-naweḍ ar tidet, ad nemyeɛqal ger-aneɣ d atmaten. Muqlet kan s amezruy-nneɣ, wi yenɣan Yugurten ? Wi yezzenzen Ḥend Umerri ? Acimi yessusem Krim asmi yeẓra belli ad nɣen Abane Remdan ? … atg Ass-a d lawan ad tbeddel neɣ ala ? Gma ixuṣṣ, yexdem tixeṣṣarin, ad nqeṣṣer, ad zeɛfeɣ fell-as, ad yezɛef fell-i, ad t-regmeɣ ad iyi-yergem, d acu ay ameddakkel ur nekreɣ ara ayen d-yewwi, ur ttakkeɣ ara deg-s afus, ur t-znuzuyeɣ ara i wid ur t-nettqil ara, ur beṭṭuɣ ara yid-s akken ad d-afen yeɛdawen amek ara d-kecmen ger-aneɣ.
4)- D acu tzemreḍ ad aɣ-d-tiniḍ ɣef yiman-ik akken ad nissin kra seg wayen ur nessin ara deg-k ?
Steqsi-yi-d ayen i tebɣiḍ ad teẓreḍ fell-i, ma d ayen zemreɣ ad t-id iniɣ ad teẓreḍ ur k-ttɣulluɣ ara.
5)- Tcennuḍ akken ad tecnuḍ neɣ yella wayen k-yerran yessefk ad tecnuḍ ? Ma d aneggaru-a, ini-yaɣ-t-id ttxil-k !
Cukkeɣ ulac acennay i yeẓran d tidet d acu t-id-yessneṭqen. Kra n win ara testeqsiḍ ad k-id-yini yufa-d iman-is di ccna kan akka. Di tazwara nḥemmel ccna sakin tettawi-yaɣ leḥmala-nni alamma nessegma-d deg-neɣ asirem akken ad necnu. Mi ara tebduḍ ccna ur tettfiqeḍ ara yella wacu k-id-yessenṭaqen, s yakka d tusawent, ara d-tettafeḍ deg yiman-ik i wayen yessembbiwilen ul-ik akken ad taruḍ isefra d tezlatin.
6)- Zimu d anaẓur aqbayli neɣ nezmer ad as-nessiwel akken nniḍen ? Ma yella d amezwaru i tferneḍ, d aɣref ay nella neɣ uhu ?
D aqbayli ih ! Ma tenniḍ-iyi-d wansi-k si Tmurt n Leqbayel ad k-iniɣ : “n At Ɣebri”. Ma tḥewwseḍ ad tfehmeḍ ugar ad k-iniɣ : “Iɛeẓẓugen”. Ma tebɣiḍ dɣa ad teẓreḍ anita tama seg Iɛeẓẓugen ad k-iniɣ : “Ifiɣa”. Ma tenniḍ-iyi-d anita taddart, ad k-iniɣ : “Ucallam” … Kečč ma tḥedqeḍ ad d-tiniḍ : “xyaṛ nnas” mst.
Dagi di Fransa, anida xeddmeɣ akken, mi ara yi-d-inin ansi-k qqareɣ-asen : “n Lezzayer”. Weqbel ad yi-d-steqsin wansi-yi di Lezzayer imi ttagadeɣ ad iyi-rren d aɛrab, qqareɣ-asen : “n Tmurt n Leqbayel”. Dɣa qqaren-iyi-d : “amek almi mačči d allen tizegzawin i tesɛiḍ ?”. Dɣa nekk qqareɣ-asen : “ça fait, ula d kenwi kellxen-awen … !? mst”. Akka, tura ma d aɣref i nella neɣ ala !? D ayen i ibanen, d aɣref ay ameddakkel. Ala wid i ixeddmen tasertit i yettagaden ad d-inin ayenni.
7)- Di tezlit-inek Yef tefsut taberkant, tenniḍ-aY-d d acu yessefk ad t-nuqem ma d tamaziYt i nettnadi, aṭas n yemdanen ur k-gzin ara akken yessefk, tzemreḍ ad aɣ-d-tessegzuḍ ugar amek akk i tettwaliḍ tamsalt-a ? Tizlit-nni tessendef kra n wid yesseḥsaben i yimukan-nsen. Wid yettagaden tidet kerhen tidet akken teẓriḍ. Tamaziɣt, d ayen i ibanen, tlaq ad tili di yal amkan, di tebratin, di lakul, d taɣelnawt, di tmendawt, di tilibizyu, di rradyu, deg iberdan … ayagi akk i wakken ad d-yili, am wakken ttxemmimen aṭas n leqbayel, ilaq ad ilin wid ara isuɣen deg wudem n udabu, wid i ixeddmen tasertit am ikabaren … Netta tidet kan, tamaziɣt mačči d adabu ara k-tt-id-yefken, di tilawt, tamaziɣt akken ad tidir teḥdaǧ wid ara tt-yemmeslayen, ara tt-yarun, ara tt-yeɣren. Ɣef waya mi ara tmuqleḍ akka, ɣur-neɣ kan i d-teqqim. Ad d-qqaren yiwen yenna-yas i Muḥya (ad s-yeɛfu Rebbi) : “nekk zemreɣ ad mmteɣ ɣef tmaziɣt”, yerra-yas-d Mohia yenna-yas : “tamaziɣt teḥwaǧ wid ara yidiren fell-as …”. Ayagi d ayen i ibanen, tameslayt ur tettmettat ara skud llan wid tt-yessexdamen.
Nekkni, mačči akken, mi ara nexdem laggrif (La grève) neɣ ad nheggi tikli ɣef tmaziɣt di tefsut Imaziɣen n 20 yebrir teffɣen-d ma drus 200000 ar Tizi Wezzu akken ad lḥun, mi ara d-tessufɣeḍ ungal neɣ tasɣunt s teqbaylit ad nzen deg-s 20 neɣ 30 u d imeɣnasen kan (militants) ara ten-yaɣen !? Mi ara txedmeḍ tameɣra di tefsut n 20 yebrir neɣ di yennayer di Le Zénith ucayl Llah, ad d-asen ad ceḍḥen 6000 n leqbayel u ad xellṣen ger 20 d 30 €, mi ara tessiwel tiddukla n tmaziɣt i leqbayel yettidiren di Fransa ad d-ceyyɛen arraw-nsen ad ɣren tamaziɣt baṭel, ulac win i d-yettasen, yettɣimi uselmad n tmaziɣt weḥd-s di tzeqqa. Acu-tt ssiɛqa-agi i ɣ-yehman akka ? Mačči d nekkni ideg yella iɣisi ass-a ?
Aql-aken tetteddum ad theggim aɣmis-agi-nwen s tmaziɣt i nekkni, i leqbayel akken ma llan, akka kra wussan ad d-tuɣaleḍ, ini-yi-d acḥal i n-ikeččmen s asmel akken ad ɣren ayen ara sen-id-tarum s tmaziɣt, si tama nniḍen muqel ar wacḥal i ikeččmen si leqbayel ad mseččawen s tefransist d lexyalat di les forums yettwassnen.
8)- Asirem-ik d-tbedreḍ di tririt-ik ɣef westeqsi amezwaru, atan zemreɣ ad ak-iniɣ yeffeɣ, acku nekk d asen-isellen i lɣaci d wacu heddren fell-ak, ẓriɣ ihi aṭas n wayen yelhan i yettawin seg wayen tqeddceḍ( ccna-k d tira-k). Imi akka tuɣaleḍ tettagadeḍ tuccḍa, zemreɣ ad ak-iniɣ daɣen, atan tegziḍ nezzeh d acu n wazal yesea unaẓur di tmetti-s. Tura aṭas i yezziɣ nnḍeɣ deg wawal, ihi asteqsi-w d wa : I tsusmi tettagadeḍ-tt ? Riɣ a d-iniɣ ma teẓriḍ ahat atan lɣaci-agi i k-iḥemmlen, ɣer ɣur-k i yettarran timuɣliwin n wallaɣen-nsen di tegnatin ideg ur ssawaḍen ara ad meyyzen akken yessefk timsal i ken-yesduklen, mi ara kersent tindac ?
Dusema dusema kan … Tuccḍa ɣef i d-mmeslayeɣ ttwalem ur s-nefki ara yiwen unamek nekk yid-k. Amedya wid-nni d-yewwten akken di tezlit-nni-inu « tafsut taberkant », ɣilen-iyi ccḍeɣ, nekk ɣur-i ihi mačči d tuccḍa tinna. Mazal ad d-iniɣ ugar n wayen d-nniɣ di tezlit-nni. Ma d wid yessaramen ad d-iniɣ deg webdil-nsen kra, ɣas ur ttkalen ara fell-i, win yebɣan ad d-yini kra, yini-t-id s yiman-is, nekk qqareɣ-d kan ayen bɣiɣ ad t-id-iniɣ, nekk mačči d ayen bɣan wiyaḍ i d-qqareɣ.
9)- Tiririt-ik ɣef westeqsi wis-sin, tesmektayi-d d yiwet n tmacahut n watmaten Grimm, anida tettaded yiwet n tgeldit zdat lemri, testeqsay-it “anta i yugaren akk tiyaḍ di ccbaḥa di tmurt”, i kečč lemmer ad testeqsiḍ kra n wass lemri-agi iYef d-temmeslayeḍ, ad ak-yini “tzadeḍ a Zimu, maca, yifi-k …”, anwa neɣ anta ara d-yersen imiren zdat wallen-ik d amezwaru ngum(uqbel) ad yessali ameslay ?
Ɣas ulamma tessbeɛdeḍ ameslay, ad ɛerḍeɣ ad k-d-fkeɣ tiririt-inu. Di ccna neɣ deg isefra aṭas i d iyi-yugaren. Mačči d ayen ara d-adreɣ. Tamezwarut, wid i yi-zwaren ɣer ccna ifen-iyi akken ma llan, ayagi d ayen i ibanen, zwir di temẓi akken ad timɣureḍ, i qqaren les anciens. Ma d wid yellan akka d tizzya-w, ma yehwa-yak, ad d-bedreɣ akka kra deg-sen i walaɣ ifen-iyi : Djamel Kaloun, Ali Amran, Belaid Branis, Hakim Tidaf, Oulehlou, Nabila Dali, Djidji, Mohamed Allaoua, Mourad Guerbas, Ujrih, Mhand, Massy … d waṭas nniḍen. Yal wa deg-sen yif-iyi di tɣawsa neɣ snat. Selleɣ-asen akk deg wexxam-iw, di tkerrust, hwan-iyi akken ma llan.
10)- Tura a d-uɣleɣ ɣer tririt-ik ɣef westeqsi wis-kraḍ(3), d tidet aṭas i d-yewwi Lewnis i teqbaylit, maca, yezmer wemdan daɣen a d-yini tiwin-agi yella deg-s wayen yelhan d wayen ndiri neɣ yelha yakk wayen d-yewwi ?
Ferneɣ ad ak-d-fkeɣ asteqsi-agi i kečč, acku sliɣ daɣen qqaren widak k-iḥemmlen Zimu yewwi-d aẓar seg at Muḥya. Ihi ad k-id-smektiɣ netta, Muḥya(ad rsen yeɣsan-is ti talwit !) yenna :“Iferr ibawen yegman d asawen, llah ibarek, di lmeeṭa n Rebbi, eni yella yiferr ibawen yegman d akessar ?” neɣ “At Mangellat yeqqim almi d 83 yufa-d aerab di tferkas, yesserɣ-it-id s weḥlalas, tae ! tae !”. Mi ara tt-id-yawi wemdan tura à la Muḥya, yezmer a d-yini “aerab-nni d-yufa di tferkas, yessuqel-as-d tura ula d isefra-s, ɣas ulamma d netta i yecnan ma nnan-ak el ba d el ba, el waw mačči d lhemza, ad ak-mlen yakk leilm anida yeffer” neɣ tella tayeḍ nniḍen, ahat ula d kečč tesliḍ yerna ad tiliḍ tessneḍ “A mmi”, yiwet ger tezlatin-is sut ccan ameqqran, qqaren medden ula d tikti-s tlul-d seg ugeldun n Niccolò Machiavelli. Mi ara yessaked wemdan imeslayen swayes yessuli tizlit, a d-yaf amzun d tasusant i yuqem i tneslemt, ad as-tiniḍ d limam n tmesgida mi ara yeqqar, mačči d tineslemt ur nelhi ara, maca, d imdanen yettarran iman-nsen d inselmen i diri. atah wayen d-yenna : Ma yella ttamnen, ttawi tteṣbiḥ deg ufus-ik, err iman-ik seg widak yumnen ! Zeggir-asen ɣas deg wul-ik d aɣurru, Rebbi yetteddu d widak iẓewren ! Γas ul-ik d akafri, yiwen ur t-yeẓri, kellex-asen i lɣaci, ttamnen kan ayen ẓerren !
Teḥwağ teqbaylit ayagi neɣ ur ifaq ara i tuccḍa, acku ur d as-tekcim ara s ul tugdi k-ikecmen kečč yennan tettagadeḍ tuccḍa ?
Tidet kan, asteqsi-yagi-inek diri-t, yesbanay-d akk ayen tettxemmimeḍ ɣef Lewnis. Yernu ma tebɣiḍ ad tiḥriceḍ ur d-ttader ara akk Mohia (Ad fell-as yeɛfu Ṛebbi), yiwen seg-neɣ ur yeẓri ara ass-a d acu yellan ger-as d Lewnis. Imezwura-nneɣ amek qqaren-d win yemmuten ssiweḍ-as kan rreḥma tessusmeḍ. Diri ad tewwteḍ amdan s wayeḍ.
Ulac aɣilif, ad d-alseɣ i wayen k-id-nniɣ ɣef Lewnis. Ur tettu ara nettmeslay-d ɣef tsekla. Di tsekla ihi, akken yebɣu yessexṣer umedyaz di tudert-is, ma yella lhan isefra-ines ur ttuɣalen ara diri-ten ger yiḍ d wass, alamma ma ilul-d umedyaz i t-yifen. Ma ilul-d win i t-yifen imiren ad as-inin medden ziɣen yella usefru yifen wayeḍ. D aya kan. Acimi akka Irumyen ur nkiren ara ayen xedmen P. Verlaine d A. Rimbaud, ɣas akken … amek akken tura ara d-nini fell-asen a ssimra imi yexṣer wawal, ɣas akken d iɛeṭṭayen, d wid i iḥemmlen irgazen (Homosexuels). Yerna di lweqt-nni mačči ass-a. Ɣas akken, twalaḍ, fkan-asen azal-nsen, imi ayen d-wwin s tira-nsen i trumit d ayen ɣef ur ilaq ara yiwen ad yessusef. Semman iberdan ɣef yismawen-nsen, lakulat …atg. Ɣef wayenni, akken i k-nniɣ, akken yebɣu yexdem-it Lewnis, ayen d-yerna i teqbaylit mačči d ayen ara yesfeḍ ufus-nni-ines i yessrefqen i Boutef.
11)- Imi d-tudreḍ Idir ger widak d-yeslalen deg-k abrid-agi tuɣeḍ iɣef nettmeslay yerna tenniḍ ih nekkni d aɣref ay ameddakel, riɣ ad ak-iniɣ Idir-agi yerra-yasen i iberraniyen tiririt ɣef westeqsi-agi akken-nniḍen, yenna-yasen uhu nekkni mačči d aɣref. D acu yezmer Murad Zimu ad as-t-yini i Idir ilmend n wayagi ?
Nekk Yidir ay ameddakkel, asmi ara t-id-mlileɣ, ad s-fkeɣ azul d ameqran, ad as-iniɣ tanemmirt tagaɛmirt, am wakken qqaren watmaten-nneɣ imẓabiyen, tanemmirt tagaɛmirt ɣef wayen akk i yexdem i yidles-nneɣ, ɣef wayen akk i icebbeḥ tizlit-nneɣ d iẓuran-nneɣ ar iberraniyen. Asmi ara t-id-mlileɣ, ma tella yid-i tweṣṣaft ass-nni, ad d-ṭṭfeɣ yid-s tawlaft d asmekti akken ad tt-ɛellqeɣ di texxamt-iw. Ma ulac taweṣṣaft yid-i, ad d-ddmeɣ aportabl ad d-weṣṣfeɣ yid-s. Mi ara ad d-kecmeɣ s axxam-iw ass-nni, ad zuxxeɣ yes-s, u ad as-cfuɣ i wass-nni deg i t-mlaleɣ ayen akk ara kkeɣ di tudert-iw ger leqbayel i yessusufen s igenni.
12)- Iqbayliyen ur qqaren ara, ur ttaɣen ara idlisen n teqbaylit am wakka tenniḍ, ayagi yakk d tidet, maca, ansi d-yekka waya ? Mačči d tasertit n tmurt d uzaglu-s i ten-yessawḍen s annect-a ? Iɣerfan akk n ddunit qqaren kra yellan s tutlayt-nsen tayemmat deg uɣerbaz yerna mi ara yaweḍ weqcic 6 iseggasen tewwi-yas-d ad yekcem aɣerbaz-agi, ayagi yettarra imdanen qqaren tutlayin-nsen yehwa-yasen neɣ uhu. Yella kra n webrid neɣ tifrat-nniḍen i yessen Murad Zimu i izemren ad aɣ-ssiwḍent ula d nekkni s ayagi ? Mačči siwa timanit i d tifrat-is ?
Teshel fell-aɣ tririt i icuban tagi : d adabu. Adabu neẓra d acu t-iceɣben si zik. Adabu, amer yettaf ad nkemmel akka di tifenyent-nneɣ di tidderɣelt-nneɣ akken ad temmet tmaziɣt. Sɣarayen tamaziɣt di lakulat ass-a neɣ ala ? Teffɣen-d wungalen s tmaziɣt neɣ ala ?
Amek akka ihi d adabu i yerran leqbayel ur ttaɣen ara ayen yuran s teqbaylit ? Yella win teẓriḍ ddmen-t iǧadarmiyen imi d-yuɣ ungal n Amer Mezdad ? Nekk asmi lliɣ di tmurt, asmi nexdem Asrir Usnan n Tutlayt d Yedles Amaziɣ (club scientifique en langue et culture amazigh), nessufeɣ-d 3 n wuṭṭunen n tesɣunt i wumi nsemma TIRA, s teqbaylit yakk, neznuzuy-itent 15 DA, teẓriḍ !? Ur d-nettaf ara wid ara tent-yaɣen agad Rebbi ! Yernu imiren d l’APW n FFS d RCD (d adabu-nneɣ quoi) i ɣ-d-yefkan idrimen akken ad d-nessufeɣ tasɣunt-nneɣ.
Twalaḍ ihi ass-a adabu, imi yeẓra amek i igan wulawen n leqbayel ar tmaziɣt, d acu i ixeddem ? Adabu yerra-tt d taɣelnawt, yessekcem-itt ar lakulat xeṛsum di tmurt n leqbayel, yerra-tt di tilibizyu … yettak ula d idrimen akken ad d-ssufɣen idlien s tmaziɣt. HCA yessufeɣ-d ugar n 50 yedlisen s tmaziɣt ger-asen dɣa tullisin-inu. D acu, imi leqbayel ur d-lhin ara, imi mmuten wulawen-nneɣ, imi d leqbayel kan uqemmuc, ar tura tutlayt-agi-nneɣ ma nkemmel-as akka ala rḥil ? kan ara truḥ.
Teẓriḍ adabu d acu i ixeddem di tmurt n leqbayel ay ameddakel ? Adabu yefka-d ugar 2600 n turagin (autorisations d’ouverture de débits de boissons) si 2001 ar ass-a, i wakken ad ffuktint ttbernat di tmurt n leqbayel. Wissen ma teẓriḍ daɣen ? Wissen ma teẓriḍ belli d Tamurt n Leqbayel i itessen ccrab d lbira i d-xeddmen di Batna, Médéa d Tlemcen … Wissen ma ɣur-k lexbar ? Di ttbernat akk yellan di tmurt n Lezzayer qrib 85% deg-sent di Tizi Wezzu d Bgayet d Tubiret d Wehran d Lezzayer d Boumerdes i llant.
Ungal n Mezdad yeswa azal n 3 tebyirin. Sel-as mliḥ i tezlit-nni n Zedek Mouloud, « liḥala n tmurt » i s-isemma, sel-as daɣen i tezlit-nni n Matoub (Ad t-yeḥem Rebbi) Anida s-yeqqar : “nnan txuṣṣ lbira, teṣɛeb di Lezzayer ad tt-tafeḍ, nekkni di Tizi tella, smir, sgerger, feggeḍ), sel-asent i tezlatin-agi ad teẓreḍ anida tt-nuɣ s leqbayel.
13)- Imi tenniḍ Ferḥat kerhent yemdanen imi yettnadi Timanit, eni dayen ur nelhi ara wannect-a ? D acu-tt tmuɣli n Murad Zimu metwal timanit i Tmurt n Yeqbayliyen ?
Muqel d acu k-id-nniɣ ɣef Ferḥat : “Ha-t-an Ferḥat, ahat ttwalem ur d-tezgiḍ ara yid-s ass-a imi yessawal ar timanit n Tmurt n Leqbayel, d acu, ur tettu ara belli yečča-tt-id di lḥebs 13 n tikkal ɣef tmaziɣt d izerfan n wemdan, ur tettu ara tizlatin-nni-ines k-id-yessakin “.
Anida ihi i twalaḍ akka belli nniɣ-ak-d Ferḥat kerhen-t yemdanen … !?
Timanit n Tmurt n Leqbayel ihi, akken twalaḍ, nekk mazal ur fhimeɣ ara ayen i s-teqqarem akka Tamurt n Yeqbayliyen, temsalt-agi ihi, ilaq-as uqeṣṣer lqayen, u di tmurt, mačči dagi. D lɛib fell-i ad d-iniɣ kra fell-as. D acu, d rray kan ara d-fkeɣ ur d iyi-ttqassat ara. Ɣef akken ttwaliɣ ihi, asmi ara d-yeɣli wawal n tidet di temsalt-agi, ad mmiren idammen, ad ɣlint tmegraḍ, imi ad d-nuɣal ar udabu-nni, ur nwiɣ ara ad yefhem kan s wawal asmi ara s-ssutren leqbayel timanit. D acu ara yeḍrun assen, ad d-tuɣal daɣen temsalt ɣur-neɣ am taluft-agi n tmaziɣt. Ruḥ tura kečč assen, af-d ihi wid ara yemmten ɣef timanit, ger wid yesteɛgzen ad d-aɣen ula d ungal yura s teqbaylit akken ad t-ɣren !!
14)- Zemreɣ ad gzuɣ deg wayen d-tenniḍ, ɣas ulamma yecceḍ Emara Ben Yunes, yelha si tama-nniḍen, acku tella teqbaylit tura deg weɣmis-is ?
Acimi ara yi-tdeggreḍ akken ad d-iniɣ yelha Amara Benyounes. Nekk ur t-ssineɣ ara, yelha ahat ar imawlan-is d warraw-is d yemddukkal-is. Nekk ad as-iniɣ kan tanemmirt ɣef isebtaren-nni n tmaziɣt yerra di DDK, u ma yella wamek, amer ttafeɣ ad ilin yal ass akka 4 isebtaren s tmaziɣt. Ma nemyussan ad nqeṣṣer tasertit ahat ttwalem ur nettemsefham ara, d acu kan, ur ssenɣaseɣ ara di leqder-is. Tamara ur iyi-terri.
Win yeɣlin ar ukemus ad s-d-ntun yark isennanen. D acu, win yessnen, ad d-iqucc ? kan takermust-nni taẓidant s umeḍrac, ad tt-yesseqcer ad iniwel yes-s seksu deg unebdu !! Imiren, ma yehwa-yak ini-d diri-t ukermus.
15)- Lwennas yenna “ur lliɣ d aerab, ur lliɣ d ineslem”, kečč atan teqqareḍ-asen di Fransa i yemdanen mi ara k-id-steqsin anwa i k-ilan “d Adzayri, si Tmurt n Yeqbayliyen” akken ur k-ttɣilen ara d aerab, annect-a tefra fell-as. Tiririt-ik daɣen ɣef westeqsi yezrin mi d ak-nniɣ “d acu tzemreḍ ad aɣ-tid-iniḍ fell-ak”, tenniḍ, steqsi-yi-d kan, ur k-ttɣulluɣ ara, ihi ata westeqsi : D ineslem Murad Zimu ?
Di temsalt-agi, am wakken qqaren imeddukkal-nneɣ n le MAK, temsalt-agi yal yiwen ger-as d yiman-is kan. C’est personnel. Leqbayel si zik-nsen i tt-fran. Di tuddar-nneɣ llan wid yettẓallan, wid ur nettẓalla ara, wid yettuẓumen wid t-itetten … Llan wid i itessen ccrab, d acu ma yeskeṛ-d yiwen u faqen-as di taddart, ad yefk lḥeqq. Tella ssebba, imi ma yeskeṛ yiwen, yezmer ad yessexṣer i tmeṭṭut neɣ ad yesɛeddi lbaṭel ɣef walebɛaḍ. Yal taddart ihi s lǧameɛ-ines, s lqahwa-ines, s tejmaɛt-ines. Ur nesɛi ara akk iɣeblan-agi, amer d wanag, amer terbiḥeḍ ay ul, tili ad nesseḥbiber ɣef lɛaqliya-agi-nneɣ d-ǧǧan at zik. D acu, taggara-yagi, ula d ayen yelhan ɣur-neɣ, akka ttwaliɣ deg westqsi-yagi-inek, ibeddu yettṛuḥu-yaɣ ula d netta. Ilaq ad nettqeṣṣir ugar ɣef wayen ara ɣ-yessemlilen mačči ɣef wayen ara ɣ-iferqen. D tagi i d tagmat, ma ulac fiḥel. Ad aɣ-d-yessemlil Rebbi ma yebɣa di tegnatin yifen tagi.
Tanemmirt a Zimu
Interview réalisée par A.A
source: tamurt.info
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn hne_Deva